CELEX: 62018CN0628
Language: el
Date: 2018-10-05 00:00:00
Title: Υπόθεση C-628/18: Προσφυγή της 5ης Οκτωβρίου 2018 — Ευρωπαϊκή Επιτροπή κατά Δημοκρατίας της Σλοβενίας

26.11.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 427/32
            
         
      Προσφυγή της 5ης Οκτωβρίου 2018 — Ευρωπαϊκή Επιτροπή κατά Δημοκρατίας της Σλοβενίας
      (Υπόθεση C-628/18)
      (2018/C 427/41)
      Γλώσσα διαδικασίας: η σλοβενική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: T. Scharf, G. von Rintelen, B. Rous Demiri)
      
         Καθής: Δημοκρατία της Σλοβενίας
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να διαπιστώσει ότι η Δημοκρατία της Σλοβενίας, παραλείποντας να θεσπίσει εμπροθέσμως (όλες) τις αναγκαίες νομοθετικές, κανονιστικές και διοικητικές διατάξεις για να συμμορφωθεί προς την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ, καθώς και προς την οδηγία (ΕΕ) 2016/1034 του Ευρωπαϊκού Κοινοβουλίου και του Συμβουλίου, της 23ης Ιουνίου 2016, για την τροποποίηση της οδηγίας 2014/65/ΕΕ για τις αγορές χρηματοπιστωτικών μέσων, ή παραλείποντας να κοινοποιήσει στην Επιτροπή τα μέτρα αυτά, παρέβη τις υποχρεώσεις που υπέχει από το άρθρο 93 της οδηγίας 2014/65/ΕΕ, όπως έχει τροποποιηθεί από το άρθρο 1 της οδηγίας (ΕΕ) 2016/1034·
               
            
                  —
               
               
                  να υποχρεώσει τη Δημοκρατία της Σλοβενίας, δυνάμει του άρθρου 260, παράγραφος 3, ΣΛΕΕ, να καταβάλει χρηματική ποινή 7 224 ευρώ ημερησίως από την ημέρα της δημοσίευσης της απόφασης του Δικαστηρίου στην παρούσα υπόθεση, καθόσον παρέβη την υποχρέωσή της να κοινοποιήσει τα μέτρα για τη μεταφορά των οδηγιών 2014/65/ΕΕ και 2016/1034/ΕΕ στο εσωτερικό δίκαιο·
               
            
                  —
               
               
                  να υποχρεώσει τη Δημοκρατία της Σλοβενίας, δυνάμει του άρθρου 260, παράγραφος 3, ΣΛΕΕ, να καταβάλει κατ’ αποκοπή ημερήσιο ποσό 1 978 ευρώ, πολλαπλασιαζόμενο με τον αριθμό των ημερών που διήρκεσε η παράβαση έως του ελάχιστου κατ’ αποκοπή ποσού των 496 000 ευρώ, και
               
            
                  —
               
               
                  να καταδικάσει τη Δημοκρατία της Σλοβενίας στα δικαστικά έξοδα.
               
            
         Ισχυρισμοί και κύρια επιχειρήματα
      
      Σύμφωνα με το άρθρο 93 της οδηγίας 2014/65/ΕΕ, όπως έχει τροποποιηθεί από το άρθρο 1 της οδηγίας 2016/1034/ΕΕ, τα κράτη μέλη έπρεπε να θεσπίσουν και να δημοσιεύσουν πριν από τις 3 Ιουλίου 2016 τα αναγκαία μέτρα για να συμμορφωθούν προς την εν λόγω οδηγία και να τα κοινοποιήσουν αμέσως στην Επιτροπή. Στον βαθμό που η Δημοκρατία της Σλοβενίας δεν κοινοποίησε στην Επιτροπή, μέχρι την εκπνοή της προθεσμίας αυτής, τα μέτρα για τη μεταφορά των εν λόγω οδηγιών στο εσωτερικό δίκαιο, η Επιτροπή αποφάσισε να προσφύγει ενώπιον του Δικαστηρίου.
      Με την προσφυγή της, η Επιτροπή ζητεί από το Δικαστήριο να υποχρεώσει τη Δημοκρατία της Σλοβενίας να καταβάλει ένα κατ’ αποκοπή ποσό, καθώς και ημερήσια χρηματική ποινή.
      Η προθεσμία για τη μεταφορά της οδηγίας στο εσωτερικό δίκαιο έληξε στις 3 Ιουλίου 2017.